Znatiželjnici koji su jučer željeli učiti o povijesti Zoološkog vrta u Zagrebu to nisu mogli činiti putem službene internetske stranice ZOO-a. Naime, klikom na tu rubriku korisnicima su se otvarali – pornići!

Da nešto ne ‘štima’ sa stranicom zagrebačkog Zoološkog vrta, točnije da se korisnicima umjesto rubrike ‘Povijesti’ otvara pornografski sadržaj, prva je primijetila lovkinja iz Potjere, Morana Zibar. I to u srijedu u prijepodnevnim satima objavila na svom Twitter profilu.

– Inače, ak’ koga zanima, kad kliknete povijest na web stranici zagrebačkog zoološkog vrta, iskoči pornjava, napisala je Zibar.

Inače, ak koga zanima, kad kliknete povijest na webstranici zagrebačkog zoološkog vrta, iskoči pornjava. — Morana Zibar (@Gurwoman) January 16, 2019

I dok su jedni šaljivo pitali je li riječ o pornićima sa životinjama ili ljudima, drugi su ustvrdili kako problem nije samo u rubrici ‘Povijest’, nego se pornografski sadržaj pojavljuje i u svim dugim rubrikama.

– Sabor nam je zoološki vrt, a zoološki vrt nam je kupleraj, komentirala je jučer jedna korisnica Twittera.

Nakon objave lovkinje Zibar, stranica Zoološkog postala je nedostupna i sada na njoj stoji poruka kako je u tijeku održavanje.

– Ne čekamo proljeće za velike radove! Raskopali smo internetsku stranicu. Molimo za razumijevanje! Znate kak’ je to s majstorima, poruka je koja je dočekala korisnike.

Kako je moguće da se umjesto sadržaja vezanog uz ZOO na njegovoj službenoj stranici otvara pornografski, upitali smo upravu Zoološkog vrta u Zagrebu.

– Nakon što smo očitali hakerski napad na internetsku stranicu Zoološkog vrta grada Zagreba, odmah

smo prionuli rješavanju problema. Onemogućen je pristup stranici i napravljeni su svi potrebni

popravci, kazao nam je ravnatelj ustanove, Damir Skok.

Dodaje za kraj, stranica će normalno profunkcionirati tijekom dana.